Cyflwyniad
Mae’r modiwl ECAD6001C yn ymwneud â datblygu dealltwriaeth y myfyriwr o ddogfennau a pholisïau sydd mewn lle i sicrhau addysg deg i ddisgyblion, a sicrhau eu bod yn deall pwysigrwydd amgylchedd ddysgu sydd yn galluogi’r disgyblion i gyrraedd eu llawn botensial. Disgwylir hefyd i’r myfyriwr fod yn gyfarwydd gyda hawliau plant.
I sicrhau dealltwriaeth y myfyriwr o amcanion y modiwl mae disgwyl iddynt gwblhau aseiniad sydd yn profi eu dealltwriaeth o gynnal cysylltiadau proffesiynol i sicrhau cynnydd ar ran disgyblion. Yn yr aseiniad mae gofyn i’r myfyriwr wneud cyflwyniad i Lywodraethwyr ysgol ynglŷn â chyflwyno ymyrraeth sydd yn cyd-fynd gyda Chynllun Datblygu’r Ysgol. Dylai’r myfyriwr edrych ar dargedau’r ysgol ac ystyried beth all gael ei gyflwyno i fod o fudd i grŵp penodol o fewn yr ysgol. Yn ychwanegol i baratoi cyflwyniad mae disgwyl i’r myfyriwr lunio ffeil sydd yn cynnwys yr ymchwil a wnaethpwyd i gefnogi’r ymyrraeth a gynlluniwyd.
	Ni fydd rheidrwydd i’r myfyriwr lunio ymyrraeth hollol newydd ac unigryw, gallent ddefnyddio ysgolion eraill fel esiamplau o arfer dda a thrafod sut y buasent yn datblygu’r ymyraethau yma yn bellach. Ond mae croeso iddynt lunio ymyrraeth newydd.
	Bydd yr ymyraethau sydd yn cael eu llunio yn gallu cael eu cynllunio i wella un neu fwy o’r canlynol; lles, ymddygiad, deallusrwydd,  cynhwysiant, datblygiad ieithyddol, neu gorfforol. Dylai ymyrraeth dda fod yn taro o leiaf dwy neu dair o’r targedau yno i gael eu hystyried yn llwyddiannus. Bydd llwyddiant yr ymyrraeth hefyd yn cael ei fesur drwy feintiau effaith John Hattie; i ymyrraeth gael ei ystyried yn llwyddiannus bydd disgwyl iddo gael effaith o leiaf 0.4 ar gyrhaeddiad y disgybl dros gyfnod o flwyddyn.
	






Gan gynnwys y cyflwyniad bydd y ffeil wedi ei rannu yn 8 adran a fydd yn cefnogi’r cyflwyniad i’r Llywodraethwyr. Yr adrannau yw’r canlynol:
-Cyflwyniad
-Cefndir yr ysgol
-Yr ymyrraeth
-Deunydd cefndirol
-Y broses feddwl
-Y sgript
-Gwerthusiad
-Llyfryddiaeth

Bydd unrhyw waith neu ddarllen pellach sydd wedi ei wneud yn cael ei roi mewn adran o atodiadau yng nghefn y ffeil.















Cefndir yr Ysgol
Mae’r ysgol a ddewiswyd wedi ei leoli yng Ngwynedd yng Ngogledd Cymru ac mae 204 o ddisgyblion llawn amser, a 24 o blant yn y cylch meithrin. Mae’r addysg yn yr ysgol yn cael ei wneud drwy gyfrwng y Gymraeg yn unig (ac eithrio Saesneg fel pwnc).
Mae’r ardal yn gymharol ddifreintiedig gan fod cyflog cyfartalog yno yn £27,400 y flwyddyn, sydd dros £9,000 y flwyddyn yn is na ffigwr cyfartalog Prydain (Plumplot, 2019). Mae 21% o’r disgyblion yn derbyn prydau bwyd am ddim, sydd 4% yn uwch na’r lefel cenedlaethol. (BBC News, 2019)
	Mae 84% o ddisgyblion yr ysgol yn dod o gartrefi ble mae’r Gymraeg yn cael ei siarad fel iaith gyntaf a prin ddim ohonynt yn dod o gefndiroedd ethnig.
	Mae gan 18% o’r disgyblion Anghenion Dysgu Ychwanegol sydd 3.5% uwch na’r lefel cenedlaethol. (Llywodraeth Cymru, 2016, t. 18)
	Mae Cynllun Datblygu’r Ysgol yn atodiadau’r ffeil. Ynddo mae pedwar targed yr ysgol yn cael eu hamlygu, gan gynnwys yr un oedd yn sail i gynllunio’r ymyrraeth.

Yr Ymyrraeth
Wrth edrych ar adroddiadau Estyn, polisïau a’r Cynllun Datblygu Ysgol roedd yn amlwg fod angen i’r ymyrraeth fod yn ymwneud â thlodi a’r effaith mae’n ei gael ar gyrhaeddiad y disgyblion. Yn ogystal ag edrych ar yr ysgol yn uniongyrchol, fe wnaeth y myfyriwr hefyd ystyried beth yw gweledigaeth Llywodraeth Cymru am ddyfodol addysg yng Nghymru wrth edrych ar lansiad y Cwricwlwm Newydd a thu hwnt.
	Yn y CDY (Atodiad 1) mae 4 targed i’r ysgol yn cael eu hamlygu. Serch hynny, penderfynwyd gan y myfyriwr i ganolbwyntio ar yr yn gyntaf sef “sicrhau fod pob disgybl yn derbyn yr un addysg yn yr ysgol, a’r un gefnogaeth adref, gwaetha’r modd o’u cefndir”. Ymwneir targedau eraill o fewn y CDY (Atodiad 1) â “[chynyddu’r] cyfleoedd o fewn yr amserlen i ddisgyblion ddarllen” a  “datblygu’r defnydd o strategaethau Asesu ar Gyfer Dysgu. Gweledigaeth y myfyriwr wrth ystyried yr ymyrraeth yw y byddai’n gweithredu ar y targed gyntaf yn y CDY yn uniongyrchol, ond hefyd yn taro ar y targedau eraill fel sgil-effaith; dylai’r ymyrraeth gynyddu’r cyfleoedd i ddarllen, yn ogystal â sicrhau fod disgyblion yn dod yn fwy hyderus yn hunanasesu.
Er nad yw canran uchel o ddisgyblion yr ysgol yn ddifreintiedig (21% yn derbyn prydau ysgol am ddim, sydd yn debyg i’r canran cenedlaethol) gwelwyd gan yr ysgol fod tlodi yn cael effaith annymunol ar gyrhaeddiad y 21%; “gwelwyd ymchwil fod disgyblion o gefndiroedd difreintiedig â lefelau is o gyrhaeddiad na’r rhai o gefndiroedd cyfoethocach” (Atodiad 1). Oherwydd hynny penderfynwyd gan y myfyriwr i gynllunio ymyrraeth a fydd yn helpu’r disgyblion o gefndiroedd difreintiedig gyrraedd eu llawn botensial. Ers 2004, mae’r CCUHP wedi “bod yn sail i holl bolisïau y mae Llywodraeth Cymru yn eu llunio ar gyfer plant a phobl ifanc” (Donaldson, 2015, t. 26); parha Donaldson gan ddweud mai un o’r hawliau sydd gan blant yw osgoi cael eu rhoi dan anfantais oherwydd tlodi”. Gwelwyd yn y CDY nad yw’r disgyblion tlawd yn cael “cefnogaeth ddigonol yn eu cartref” i allu fod ar yr un gwastad a’u cyd-ddisgyblion o gefndiroedd mwy breintiedig. Mewn ymateb i hynny, penderfynwyd gan y myfyriwr i lunio ymyrraeth a fyddai’n helpu rhieni i gefnogi eu plant yn well. Cytunai penderfyniad y myfyriwr i gynllunio’r ymyrraeth benodol yna gyda bwriad ERW (2019) i “leihau effaith tlodi ar gyrhaeddiad” dros y tair blynedd nesaf.
Nid oes cysylltiad llinol rhwng cyrhaeddiad disgybl a sefyllfa ariannol y cartref, ond gwelwyd fod cysylltiad rhwng y ddau beth. Mewn ymchwil a gynhaliwyd gan Lywodraeth Cymru (2015a, t.2) gwelwyd bod llai na 70% o ddisgyblion prydau bwyd am ddim yn cyrraedd y lefel disgwyliedig erbyn diwedd CA2, i gymharu â 88% o deuluoedd mwy cefnog. Parha’r Llywodraeth (2015a, t. 2) gan ddweud bod “un o bob pum disgybl yn methu a chael canlyniadau da, nid oherwydd diffyg gallu, ond oherwydd eu bod o gefndir tlawd”. Ategir hynny mewn ymchwil gan John Hattie sydd yn awgrymu fod tlodi yn cael effaith o -0.12 ar ddatblygiad disgybl dros gyfnod o flwyddyn. (Visible Learning, 2019). Rhwng eu genedigaeth ac iddynt droi yn 4 mlwydd oed, mae plant o deuluoedd cefnog yn cael profiadau sydd yn cael cynnwys 45 miliwn o eiriau, i gymharu gyda 26 miliwn mewn teulu dosbarth gweithio, ac 13 miliwn mewn teulu wirioneddol dlawd. (Hart a Risley, 2003, t.9) Yn syml, dydi’r plant o gefndiroedd tlawd ddim yn cael digon o brofiadau amrywiol i ymestyn eu geirfa, tu hwnt i’r hyn sydd yn cael ei addysgu iddynt.
            Un o’r rhesymau mae tlodi yn cael effaith negyddol ar gyrhaeddiad disgybl yw eu bod ddim yn cael y gefnogaeth ddigonol yn y cartref. Mae ymchwil yn dangos fod gweithgareddau allgyrsiol yn gallu cael effaith gadarnhaol ar ddatblygiad gwybyddol a chymdeithasol disgybl, ac yn amlwg gall rhieni o fewn teulu difreintiedig ddim cynnig yr un cyfleoedd i’w plentyn, i gymharu â rhai mwy cyfoethog (Egalite, 2016). Yn ychwanegol i dderbyn llai o gyfleoedd, mae tlodi hefyd yn effeithio ar gysylltiad y plentyn a’u rhieni. Yn aml, gall y rheini mewn cartrefi tlawd fod yn gweithio swyddi gydag oriau anghyfleus neu yn gweithio ar “zero hour contracts”; yn syml mae contract ‘zero hour’ yn golygu bod rhaid i’r unigolyn fod ‘on call’ pan mae’r cyflogwr eu hangen nhw” (Llywodraeth Prydain, 2019). Mae perthynas gadarn rhwng rhieni a disgyblion yn arwain at “ddatblygiad cymdeithasol, emosiynol, gwybyddol ac ysgogol iach” ac mae gan y plentyn “sgiliau datrys problem cryf iawn” (ParentingNI, 2018). Yn amlwg, os yw’r rhieni’n gweithio oriau anghymdeithasol (h.y. gyda’r nos neu dros nos) nid yw’r berthynas yn datblygu’n ddigonol. Gweledigaeth yr awdur yw bod rhieni (drwy dderbyn cymorth gan yr athro) yn dod yn ymwybodol ei fod yn bosib sicrhau datblygiad sylweddol yng nghyrhaeddiad y plentyn drwy fod yn geidwadol gyda’u hamser. Hynny yw, mae angen dangos i’r rhieni fod helpu eu plant ddim yn rhywbeth sydd yn cymryd oriau i’w wneud.
            Er bod yr ymyrraeth wedi ei gynllunio i gefnogi rhieni mewn cartrefi difreintiedig fwyaf, mi fydd hefyd ar gael ar gyfer rhieni o bob un cefndir ariannol. Y rhesymeg dros gefnogi rhieni o bob cyd-destun yw bod rhieni yn gyffredinol yn cael trafferth cefnogi eu plant, gan eu bod ddim â dealltwriaeth gadarn o addysg eu disgyblion.
         Mae asesu yn hanfodol i sicrhau fod disgyblion yn ymwybodol o’r hyn sydd yn ofynnol ohonynt, ac mae gan rieni rôl i’w chwarae yn hynny. Camsyniad sydd i’w weld yn aml o fewn addysg yw mai rôl yr athro yn unig yw helpu’r plentyn yn eu datblygiad; dylai rhieni fod yn ymwybodol eu bod angen cyfrannu wrth lunio targedau er lles eu plentyn. “If assessment could be described in one word it would be a conversation. This conversation revolves around a triad of people; children, parents and professionals” (David, 2009, t.5). Drwy annog deialog rhwng y plant, y rhieni, ac yr athrawon dylai pawb fod yn ymwybodol o’r hyn sydd yn ofynnol ganddynt er lles datblygiad y plentyn. Gwelir rôl rhiant yn natblygiad eu plentyn yn Atodiad 5.
Mae’r ymyrraeth a benderfynwyd arno gan y myfyriwr i’w gynllunio yn ymwneud â chynyddu’r gefnogaeth mae rhieni o gartrefi difreintiedig yn gallu ei gynnig i’w plant. Yn syml, bydd un bore'r wythnos yn cael ei neilltuo ar yr amserlen i ganiatáu rhieni i ddod mewn i’r dosbarth i ddarllen gyda’u plant ac i’w harsylwi yn gweithio; drwy ei wneud yn ystod y dydd mae hyn yn cymodi presenoldeb y rhieni gyda’u hymrwymiadau eraill. (Grayson, 2013, t. 13)
Bwriad yr ymyrraeth yw rhoi sgiliau i’r rhieni allu helpu gyda datblygiad eu plant yn y cartref a bydd hefyd adnoddau yn cael eu cynnig i rieni difreintiedig i sicrhau eu bod yn gallu cefnogi’n ddigonol yn y cartref. Bydd yr ymyrraeth hefyd yn caniatáu i’r rhieni ac athrawon fod mewn cyswllt cyson yn hytrach na chael cyfle i drafod ar noson rieni, neu pan mae rhiant yn dod i’r ysgol i drafod agwedd o addysg eu plentyn. Drwy gadw mewn cyswllt cyson bydd yn debyg i ddefnyddio asesu ffurfiannol yn hytrach nag asesu crynodol, a thrwy wneud hynny bydd y rhieni yn fwy ymwybodol o’r hyn sydd yn ofynnol ohonynt i sicrhau datblygiad eu plentyn; mae asesu ffurfiannol yn “helpu disgyblion gallu is yn fwy na disgyblion eraill ac felly yn lleihau’r ystod wrth godi lefel cyrhaeddiad” (Black a Wiliam, 1998, t. 3). I sicrhau’r cyswllt cyson dymunol defnyddir yr ap SeeSaw. Drwy gadw mewn cyswllt gall y rhieni weld yr effaith mae eu gwaith gyda’u plant yn ei gael ar eu cyrhaeddiad; dylai hynny roi cymhelliant iddynt barhau i weithio gyda’u plant. Gwelir hefyd fod asesu ffurfiannol yn cael effaith o 0.48 ar gyrhaeddiad disgybl dros gyfnod o flwyddyn. (Visible Learning, 2019).
Ar y cyfan, gan fod yr ymyrraeth yn ymwneud â gwahodd rhieni i’r ysgol, ni fyddai cost yn dod ynghyd â’i gyflwyno. Yn anffodus, ni all y rheini mewn cartrefi difreintiedig gefnogi eu plant yn ddigonol, wrth ystyried adnoddau. I ymateb i hynny bydd yr ysgol yn cynnig pecynnau a llyfrau i’r teuluoedd prydau ysgol am ddim, ac wrth gwrs bydd cost yn dod ynghyd â hynny. Gan fod yr ymyrraeth wedi ei gynllunio i gefnogi disgyblion difreintiedig, gall yr ysgol ddefnyddio’r Grant Datblygu Disgyblion (GDD) i’w ariannu; “mae’r grant yn ariannu prosiectau sy’n.... helpu pobl ifanc i wneud yn well yn yr ysgol a helpu teuluoedd i ddangos diddordeb yn addysg eu plant.” (Llywodraeth Cymru, 2014a, t.21)
Yn eu hadroddiad ‘Trechu Amddifadedd’ amlygwyd gan ERW eu bod eisiau “sicrhau bod holl arian y Grant Datblygu Disgyblion yn cael ei ddefnyddio’n effeithiol i gael cymaint o effaith â phosibl”; golygir hyn y byddai ERW yn fodlon cefnogi’r ysgol i sicrhau eu bod yn defnyddio’r arian mewn ffordd ddoeth a phriodol. Serch hynny, nid yw ERW yn fodlon cefnogi ysgolion nes iddynt dreialu ymyrraeth am o leiaf dau dymor ac felly dylai hynny fod yn gymhelliant i’r ysgol sicrhau fod y cynllun peilot yn llwyddiannus. Yn ychwanegol i ddefnyddio’r GDD, gall yr ysgol hefyd ddefnyddio pecynnau addysgol sydd yn cael eu cynnig gan Ganolfan Peniarth a’r Siarter Iaith drwy ERW. O fewn y pecynnau mae llyfrau ac adnoddau ar gael, ac y byddai hynny’n ddefnyddiol iawn i deulu sydd ddim gyda’r arian i brynu llyfrau ac adnoddau, neu sydd ddim yn deall pa lyfrau sydd yn addas ar gyfer datblygiad plentyn.
            Gweledigaeth y myfyriwr yw bydd yr ymyrraeth yn cael ei dreialu mewn un dosbarth dros gyfnod o ddau dymor yn yr ysgol, ac yn dilyn hynny bydd penderfyniad yn cael ei wneud am ei lwyddiant ac os oes modd ei gyhoeddi i ddosbarthiadau eraill yn yr ysgol. 
Gwelir esiampl o arfer dda mewn ysgol gyfrwng Gymraeg yn Wrecsam ble cynhaliwyd nosweithiau cwricwlaidd i rieni weld beth yw’r gwaith sydd yn cael ei wneud yn y dosbarth a chynnig adnoddau iddynt allu helpu adref; mae’r nosweithiau yn hanfodol er mwyn cefnogi rhieni gan eu bod yn trafod sut mae sgiliau penodol yn cael eu taro yn drawsgwricwlaidd o fewn thema. Y gwahaniaeth yn yr ymyrraeth a gynlluniwyd gan y myfyriwr yw ei fod yn cael ei wneud yn ystod y dydd er mwyn bod mwy cyfleus i rieni sydd yn gweithio oriau anghymdeithasol ac mae cynllun fwy ‘hands on’ hefyd yn caniatáu i rieni sydd ddim yn gyfarwydd gyda therminoleg addysg i’w weld mewn gweithrediad ar lawr y dosbarth.
Mae cynllun tebyg i’r ymyrraeth hefyd yn cael ei weithredu yn Ysgol Bro Lleu, yng Ngwynedd, ble maent yn cynnig rhaglenni rhiantu Webster-Stratton. Mae’r cynllun “llwyddiannus” bellach wedi bod yn rhedeg gan Ysgol Bro Lleu ers 9 mlynedd ac mae’n caniatáu rhieni i ddysgu “amryw o dechnegau... sydd efo hanes o weithio’n effeithiol”; parha’r disgrifiad gan nodi fod “pawb yn elwa o’r cwrs” (Ysgol Bro Lleu, 2019). Rhywbeth sydd yn nodweddiadol yn yr ymyrraeth yw ei fod yn cael ei gynnal mewn lleoliad niwtral y tu allan i’r ysgol ac felly nid yw’r rhieni yn gallu gweld eu plant ar waith.
Bydd ymyrraeth y myfyriwr yn debyg i’r hyn sydd yn cael ei gynnig gan Ysgol Bro Lleu, ond drwy ei gynnal yn yr ysgol ac yn ystod oriau ysgol dylai rhieni allu gweld y cynlluniau mewn gweithrediad. Hefyd, bydd yn annog mwy o gydweithio rhwng y rhieni ac yr athrawon, a sicrhau eu bod ddim yn teimlo fel eu bod yn gweithio ar eu pen eu hunain ond yn cydweithio gyda’r athrawon. Dim ond am 10 wythnos mae’r rhaglen yn Ysgol Bro Lleu, i gymharu ag ymyrraeth y myfyriwr fyddai’n rhedeg yn gyson dros y flwyddyn ysgol mewn sesiynau wythnosol.





















Deunydd Cefndirol
Wrth geisio meddwl pa ymyraethau i’w cyflwyno yn ysgol, ynghyd â meddwl am Gynllun Datblygu’r Ysgol, cadwodd y myfyriwr nifer o ddamcaniaethau sydd yn trafod effeithiau ar gyrhaeddiad plentyn i ystyriaeth.
Un o’r damcaniaethau yw un Bronfenbrenner sydd yn honni fod popeth o fewn amgylchedd plentyn yn dylanwadu ar eu datblygiad (Learning Theories, anhysbys). Fe luniwyd diagram i gefnogi damcaniaeth Bronfenbrenner. (Atodiad 3). Yn ôl damcaniaeth Bronfenbrenner mae’n bosib rhannu’r agweddau sydd yn cael effaith ar ddatblygiad plentyn i bedwar rhan.
Yn gyntaf mae’r meicrosystem; o fewn y lefel yma mae’r perthnasoedd sydd yn cael y dylanwad mwyaf ar ddatblygiad plentyn. Yn amlwg mae perthynas plentyn gyda’u rhieni, eu brodyr a’u chwiorydd, ac amgylchedd ysgol yn dylanwadu’n sylweddol ar y plentyn. Dangosir hyn fod rôl yr athro cyfwerth â rôl y rhiant yn siapio plentyn a dylai sylw mawr gael ei roi ar sicrhau perthynas gadarnhaol rhyngddynt. Fel amlygwyd eisoes yn Adran 3, mae llawer o rieni yn anymwybodol o’u pwysigrwydd yn natblygiad addysgol eu plentyn, felly hanfodol oedd sicrhau bod y myfyriwr yn cynllunio ymyrraeth a fyddai’n arfogi rhieni i roi cymorth i’w plant.
Yn ail mae’r mesosystem sef y perthnasoedd rhwng y ffactorau sydd i’w gweld o fewn y meicrosystem. Un enghraifft yw’r perthynas rhwng rhiant ac athro ac fe ddangosir hyn y pwysigrwydd o fewn y berthynas yna. Os nad oes cydweithio digonol rhwng y rhieni ac yr athrawon bydd hynny’n cael effaith negyddol ar ddatblygiad plentyn. Yn yr achos pan nad oes perthynas ddigonol rhwng yr athro a’r rhiant dylid cyflwyno ymyrraeth newydd i sicrhau bod y berthynas yn cryfhau. Roedd cryfhau’r perthnasoedd o fewn y mesosystem yn hanfodol wrth gynllunio’r ymyrraeth.
Yn drydydd mae’r ecsosystem sef y ffactorau sydd ddim yn effeithio ar y plentyn yn uniongyrchol, ond yn eu heffeithio wrth law. Gall newid wrth ystyried sefyllfa gwaith rhieni fod yn yr ecsosystem, gan fod newid oriau gwaith rhiant yn golygu fod plentyn ddim yn eu gweld yn aml. Dylai ysgol dda sicrhau fod disgyblion yn “osgoi cael eu rhoi dan anfantais oherwydd tlodi” (Donaldson, 2015, t. 27) ac os nad yw hynny’n cael ei wneud dylid gweithio i gyflwyno ymyrraeth sydd yn lleihau effaith tlodi ar gyrhaeddiad disgybl. Amlygwyd eisoes fod sefyllfa gwaith rhiant yn dod o fewn yr ecsosystem, felly roedd y myfyriwr yn gweld pwysigrwydd mawr yn cyflwyno rhywbeth a fyddai’n lleihau’r effaith ar ddatblygiad y disgyblion. 
Nid oes gan addysgwyr lawer o ddylanwad ar y lefel macrosystem gan ei fod yn ymwneud â’r gymdeithas tu-hwnt. Rhoddir newidiadau gwleidyddol neu newidiadau i normau megis rhywioldeb neu grefydd o fewn y macrosystem.
Mae’r ymyrraeth a benderfynwyd gan y myfyriwr i’w gynllunio yn datblygu perthnasoedd ac agweddau o fewn tair o’r pedair lefel yn namcaniaeth Bronfenbrenner. Gan fod yr ymyrraeth yn helpu rhieni mewn cartrefi difreintiedig i gefnogi eu plant, mae agweddau o fewn y lefelau meicrosystem, mesosystem, ac ecsosystem yn cael eu taro. Yn syml, mae’r ymyrraeth yn gwneud tri pheth; cryfhau perthynas rhwng plant a’u rhieni (meicrosystem); cryfhau perthynas rhwng rheini ac athrawon eu plant (mesosystem); lleihau effaith dylanwadau economaidd ar allu rhiant i gefnogi eu plant (ecsosystem).
Wrth ystyried pwysigrwydd sicrhau perthnasoedd cadarnhaol ym mhob un o lefelau Bronfenbrenner, gellir eu gweld yn ymchwil John Hattie am faint effaith; edrychai Hattie ar sut mae gwahanol ffactorau yn effeithio datblygiad ieithyddol, mathemategol, cymdeithasol, a chorfforol disgybl dros gyfnod o flwyddyn. Dros gyfnod o flwyddyn mae perthynas gadarnhaol o fewn y cartref yn cael effaith o 0.52 ar gyrhaeddiad plentyn; mae’r berthynas gadarnhaol rhwng disgybl ac athro hefyd yn cael effaith o 0.52; ac mae’r rhiant yn cymryd rôl yn addysg eu plentyn yn cael effaith o 0.5. Mae statws ariannol cadarnhaol hefyd yn cael effaith o 0.52 ar gyrhaeddiad disgybl dros gyfnod o flwyddyn. (Visible Learning, 2019). Gan fod y perthnasoedd amlygwyd yn gadarnhaol yn cael effaith gadarnhaol ar ddatblygiad plentyn, gellir dod i’r casgliad fod perthnasoedd negyddol yn cael effaith negyddol ar gyrhaeddiad y plentyn. Gellir hefyd dadlau y byddai unrhyw ymyrraeth gaiff ei gyflwyno i wella unrhyw un o’r dylanwadau uchod gael effaith hyd at 0.5 neu 0.52 ar gyrhaeddiad disgybl dros gyfnod o flwyddyn gan mai bwriad yr ymyrraeth yw ysgogi disgyblion o gefndiroedd difreintiedig i fod a pherthnasoedd cadarnhaol.
Yn ogystal â model Bronfenbrenner, mae theori Adeileddiaeth Gymdeithasol John Dewey yn honni fod perthnasoedd yn hanfodol yn datblygu cyrhaeddiad y disgyblion; “All cognitive functions are believed to originate in, and are explained as products of social interactions” (UCD Dublin, anhysbys). Ategir hyn safbwynt Bronfenbrenner fod perthnasoedd yn cael effaith ar gyrhaeddiad disgybl; roedd cadw hyn i ystyriaeth wrth gynllunio yn hanfodol.
Bwriad arall yr ymyrraeth yw hwyluso’r trosglwyddo i ddisgybl o’r ysgol i’r cartref; “Each child’s transition … to new formal learning situations will be different and the process they go through in making these … transitions will be as important as the outcomes they experience.” (Crafter a Maunder, 2012, yn Macblain, 2014, t. 121). Os nad yw plentyn yn gallu symud o un agwedd i’r llall yn llwyddiannus ni fyddent yn llwyddo cyrraedd eu llawn botensial. Gelwir y trosglwyddo o’r cartref i’r ysgol yn “drosglwyddo llorweddol” (Volger, et al, 2008, t. 2); er nad yw’n trosglwyddo mor nodweddiadol ag yw symud o un Cyfnod Allweddol i’r llall, neu symud ysgolion (trosglwyddo fertigol), mae’n dal i gael effaith ar les plentyn (Volger, et al, 2008, t.2). Bwriad yr ymyrraeth a benderfynwyd arno yw gwneud trosglwyddo o’r ysgol i’r cartref mor ddi-dor a llyfn a phosib, a gwneud hynny drwy arfogi’r rhieni i gefnogi eu plant yn y cartref.
	Bydd yr ymyrraeth hefyd yn annog rhieni i gynyddu eu defnydd o nifer o strategaethau sydd yn ymddangos ar byramid Webster Stratton (Atodiad 4). Wrth i rieni wneud mwy o ddilyniant cyson, hyfforddi, dangos empathi, a rhoi sylw digonol bydd disgyblion yn datblygu i allu datrys problemau a chydweithio yn ogystal â datblygu eu sgiliau cymdeithasol, meddwl, a’u cymhelliant.


















Gwerthusiad
Cyn trafod agweddau diffygiol yr aseiniad mae’n bwysig trafod yr hyn rydw i’n credu oedd yn llwyddiannus yn yr aseiniad. Yn bendant un peth cadarnhaol yw fy mod wedi llwyddo i ddefnyddio ymyraethau mewn ysgolion eraill fel sail i fy ymyrraeth i ac wedi adeiladu arnynt wrth gynllunio. Roedd hyn yn sylfaen gadarn i mi adeiladu a chynllunio’r ymyrraeth arno.
Wrth ystyried yr ymyrraeth ei hun, mae rhai agweddau ohono sydd yn negyddol a fyddai angen eu gwella wedi iddo fod yn y cynllun peilot. Un agwedd gwan yw bod yr ymyrraeth yn dibynnu ar rieni iddo allu cael ei weithredu yn llwyddiannus ac ar y cyfan nid yw rhieni yn ddigon dibynnol i allu seilio ymyrraeth arnyn nhw; wrth drafod safbwynt addysgwyr am ymrwymiad rhieni dywed Finders a Lewis (1994);”[they are] frustrated by the lack of parental involvement”. Wrth fynd ati i gynllunio’r ymyrraeth dylwn i wedi bod yn meddwl am rywbeth i roi cymhelliant a sicrhau ymrwymiad ar ran y rhieni. Yn aml, nid yw gweld cynnydd yn natblygiad eu plentyn yn ddigon o gymhelliant i rieni gymryd rôl yn eu datblygiad; “some parents don’t see the link between doing well at primary school and are scared of school settings”. (Hornby, 2018). Felly dylwn fod wedi rhoi rhywbeth arall mewn lle i annog rhieni i helpu eu plant. Mewn erthygl amlygai Ghazi et al (2010, t. 94) fod “cynnwys rhieni yn y broses gwneud penderfyniad yr ysgol” yn cynyddu cyfraniad rhieni yn addysg eu plant. Yn yr ymyrraeth yn bresennol nid oes gan y rhieni ddylanwad ar beth sydd yn cael ei addysgu i’w plentyn felly dylai’r athro annog mewnbwn gan y rhieni. Wrth roi perchnogaeth i rieni dylai eu ymrwymiad gynyddu.
Rhywbeth arall ni ystyriais wrth gynllunio’r ymyrraeth yw’r disgyblion sydd â rhieni a fydd ddim yn cymryd rhan yn yr ymyrraeth. Sut effaith a fyddai cael dosbarth llawn oedolion yn ei gael arnyn nhw? A fyddai’r ymyrraeth yn amharu ar eu gallu nhw i weithio yn y dosbarth? Wrth weithredu ar yr ymyrraeth dylai’r athro dosbarth sicrhau fod y disgyblion ar dasg a'u bod ddim yn colli allan ar addysg gan eu bod methu bod yn rhan o’r ymyrraeth. I ddatblygu ail darged Cynllun Datblygu’r Ysgol (Atodiad 1) dylai’r athro hefyd sicrhau fod y disgyblion sydd ddim â’u rhieni fod yn darllen yn y dosbarth. Bydd rheoli’r disgyblion sydd ddim â’u rhieni yn ogystal â gweithredu’r ymyrraeth yn her sylweddol i athrawon.
	Wrth edrych yn ôl ar y gwaith a wnaethpwyd yn y ffeil, mae un agwedd yn amlwg iawn yn ddiffygiol. Fel sydd i’w weld yn yr adran “Y Proses Feddwl” o’r ffeil, mi ddarllenais nifer o adroddiadau a dogfennau gan Estyn a chonsortia megis ERW fel paratoad ar gyfer cynllunio ymyrraeth. Er hynny, ni chyfeiriais ddigon at y dogfennau yn y gwaith ysgrifenedig, na chwaith yn y cyflwyniad i’r Llywodraethwyr. Gan fy mod wedi bod yn siarad â’r Llywodraethwyr dylwn fod wedi cyfeirio yn fwy tuag at Estyn a chonsortia megis ERW, yn hytrach na dibynnu yn ormodol ar ddogfennau ar-lein.
Yn ychwanegol i’r ffaith fy mod heb drafod digon am ddogfennau Estyn ac ERW roedd yn anodd sicrhau fy mod yn siarad ar lefel addas i’r Llywodraethwyr. Hynny yw, roedd yn anodd trafod yr ymyrraeth heb fynd i fanylder am y damcaniaethau sydd yn ei gefnogi ond nid yw hynny o ddiddordeb i’r Llywodraethwyr. Yn aml, er mwyn goresgyn hyn roedd rhaid i mi atgoffa fy hun o’r gynulleidfa. Roedd y ffaith fy mod yn cael mynd i fanylder am y damcaniaethau yn y ffeil hefyd wedi helpu i sicrhau fy mod ddim yn siarad yn rhy academaidd yn fy nghyflwyniad.
            Cyrhaeddwyd nifer o’r Safonau SAC wrth i mi weithio ar yr aseiniad. Drwy benderfynu ar ymyrraeth dangosais “beth ddealltwriaeth o sut gall datblygiad... cymdeithasol, diwylliannol ac emosiynol dysgwyr effeithio ar eu dysgu” ac “ymwybyddiaeth glir iawn o anghenion unigolion a’u targedau” (Atodiad 6). Yn ychwanegol i daro’r safonau hynny wrth gynllunio roeddwn hefyd yn taro rhai o’r safonau gan gynnwys “arddangos safon uchel iawn o gyfathrebu ar lafar ac yn ysgrifenedig heb unrhyw wallau” wrth gyflwyno fy nghanfyddiadau i’r Llywodraethwyr.

gefnogaeth adref
gwaetha’r modd
o’u cefndir
	Gwelwyd ymchwil fod disgyblion o gefndiroedd difreintiedig â lefelau is o gyrhaeddiad na’r rhai o gefndiroedd cyfoethocach

	Ymyrraeth a fyddai’n sicrhau fod y disgyblion yn derbyn cefnogaeth ddigonol yn eu cartref
	Arfogi rhieni i allu cefnogi eu plant yn ddigonol yn y cartref
	Bydd yr ymyrraeth yn cael ei dreialu dros gyfnod o ddau dymor i allu mesur ei lwyddiant
	Ni fyddai cost sylweddol i’r ymyrraeth. Bydd grantiau hefyd yn cael eu defnyddio i gefnogi’r gwaith.
	Bydd cyrhaeddiad y disgyblion a’u lefelau darllen yn cael eu mesur yn ffurfiannol ac yn grynodol i weld os oes effaith gadarnhaol arnynt

	Iaith a llythrennedd
Cynyddu lefel darllen y disgyblion

	Amlygwyd yn adroddiad Estyn bod disgyblion ddim yn derbyn digon o gyfleoedd i ddarllen yn y dosbarth

	Cynyddu’r cyfleoedd o fewn yr amserlen i ddisgyblion ddarllen, a buddsoddi mewn mwy o lyfrau i gefnogi hynny

	Bydd y disgyblion yn derbyn mwy o gyfleoedd i ddarllen yn yr ysgol
	Neilltuo amser yn yr amserlen i ddarllen mwy yn y dosbarth
	Ni fyddai cost i’r cyfnodau o ddarllen ond gall buddsoddi mewn llyfrau newydd gostio hyd at £1,500
	Bydd y lefel darllen disgyblion yn cael ei dracio ac yn cael eu cymharu gyda’r deilliannau

	Addysgu a dysgu
Parhau i baratoi
a hyfforddi’r
athrawon ar gyfer
lansiad y
Cwricwlwm i
Gymru 2022


	Sicrhau fod yr ysgol ar flaen y gad yn eu darpariaeth o’r Cwricwlwm Newydd pan fydd yn cael ei lansio
	Cyfarfod staff pob pythefnos ble bydd arbenigwyr addysg yn eu hyfforddi am wahanol agweddau o’r Cwricwlwm Newydd

	Bydd yr ysgol yn gallu cyflwyno’r Cwricwlwm Newydd yn llwyddiannus
	Pob pythefnos tan y lansiad
	Gall dderbyn hyfforddiant gan arbenigwr gostio hyd at £300 y diwrnod 
	Bydd y disgyblion i’w gweld yn taro pob un o ddibenion y Cwricwlwm Newydd yn eu gwersi

	Asesu ar Gyfer Dysgu
Datblygu’r defnydd o strategaethau Asesu ar Gyfer Dysgu


	Gwelwyd mewn ymchwil fod gan Asesu ar gyfer Dysgu effaith gadarnhaol ar gyrhaeddiad disgyblion
	Rhoi mwy o gyfleoedd i ddisgyblion hunan asesu ac asesu cyfoedion
	Annog athrawon i ddefnyddio mwy o strategaethau AaGD. Caniatáu athrawon i fynd ar gyrsiau i ddatblygu dulliau Asesu ar Gyfer Dysgu yn bellach

	Un diwrnod hyfforddiant pob hanner tymor
	Bydd cost o £75 yn dod yn sgil cael athro llanw i mewn i’r ysgol. A byddai’r hyfforddiant yn £100 y diwrnod
	Bydd arsylwadau yn dangos fod disgyblion yn fwy hyderus yn hunan asesu a bydd gwelliant i’w weld yn eu gwaith.



























Annwyl riant/warchodwr,
Dros y tymor yma rydym ni fel ysgol wedi penderfynu cynllunio rhaglen i helpu rhieni i gefnogi eu plant yn y cartref. Yn syml, rydym yn estyn gwahoddiad i chi ddod mewn i’r ysgol am y sesiwn bore yn wythnosol ac yno byddwch yn cael darllen gyda’ch plentyn a'u gweld ar lawr y dosbarth i ddod yn gyfarwydd gyda strategaethau i’w cefnogi adref. Hefyd, y tu hwnt i’r sesiynau hynny bydd yr ysgol yn dechrau defnyddio’r ap SeeSaw i’w wneud yn haws i chi gadw mewn cyswllt gyda’r staff, felly gofynnwn yn garedig i chi lawrlwytho’r ap i’ch dyfeisiadau yn barod ar gyfer hynny. Bydd yr ap hefyd yn caniatáu i chi weld gwaith eich plentyn ac felly byddwch yn gallu gweld yr effaith mae eich cefnogaeth yn y cartref yn ei gael.
	Ni fydd cost yn dod yn sgil y boreau a’r ap ond bydd mwy o fanylion i ddilyn amdanynt.

-

Dear parent/guardian,
Over this term we as a School have decided to develop a programme to help parents support their child in their home. Simply put, we extend an invitation for you to come in to the School for one morning session, every week and there you will be given the opportunities to read with your child and see them in the classroom to become more aware of different strategies to support them in your home. Also, beyond these sessions the School will start to use the app SeeSaw to make it easier for you to keep in contact with the staff, therefore we kindly ask you to download the app on to your devices ready for when the School will start to use the app. The app will also allow you to see your child’s work and witness the impact your help at home has on their achievement.
	Neither the mornings nor the app will cost you, but more details are to follow about the exact plan.

Diolch/Thank you

Sion Llywelyn Jones
Nodiadau sgript
-Croesawu llywodraethwyr i’r noson. Diolch iddynt am fod yn fodlon gwrando
-Dechrau meddwl am ymyrraeth wrth edrych ar y CDY. Hefyd wedi edrych ar esiamplau o arfer dda
-CDY yn dweud bod angen “Sicrhau fod pob disgybl yn derbyn yr un addysg yn yr ysgol, a’r un gefnogaeth adref gwaetha’r modd o’u cefndir” felly wedi penderfynu ar ymyrraeth yn ymwneud â hynny
-Mae 21% o ddisgyblion yr ysgol yn gymwys ar gyfer Prydau Ysgol am Ddim ac felly mae hynny’n ffon fesur dda ar gyfer pwy fydd yn cael budd o’r ymyrraeth
-Dim cysylltiad llinol ond mae ymchwil gan Hattie yn dweud bod tlodi yn cael effaith o -0.12 ar gyrhaeddiad disgybl dros gyfnod o flwyddyn
-Nifer o ffactorau o fewn teuluoedd difreintiedig yn gallu arwain at lefel is
-Rhieni cyfoethog yn gallu cynnig lot o brofiadau allgyrsiol i gymharu â rhieni tlawd
-Profiadau allgyrsiol hefyd yn golygu bod plant yn methu allan ar gyfleoedd i ymestyn eu geirfa. Mae ymchwil yn dangos fod disgyblion cyfoethog yn cael profiadau sydd yn cynnwys 45 miliwn o eiriau cyn iddynt droi yn 4 mlwydd oed. I gymharu â 26 miliwn i blant tlawd. (Hart a Risley, 2003, t.9)
-Rhieni yn gweithio oriau anghymdeithasol oherwydd swyddi gyda chontract ‘zero-hours’ ac felly methu gwneud perthynas gyda’u plant
-Perthynas gadarn yn arwain at “ddatblygiad cymdeithasol, emosiynol, gwybyddol ac ysgogol iach”. Perthynas iach hefyd yn rhoi “sgiliau datrys problem cryf iawn”. (ParentingNI, 2018)
-Dogfen “Beth sydd wir yn gweithio?” gan y Llywodraeth yn sôn am y ffaith mai dim ond 70% o’r disgyblion difreintiedig sydd yn cyrraedd lefel disgwyliedig ar ddiwedd CA2. I gymharu ag 88% o blant mwy breintiedig
-CCUHP wedi “bod yn sail i holl bolisïau y mae Llywodraeth Cymru yn eu llunio ar gyfer plant a phobl ifanc”. I ddisgyblion “osgoi cael eu rhoi dan anfantais oherwydd tlodi” (Donaldson, 2015 t. 26)
-Miliwn o Siaradwyr: Cymraeg 2050 (2017, t.37) yn trafod pwysigrwydd bod disgyblion yn dod yn siaradwyr Cymraeg “beth bynnag fo’u cefndir” 
-Ond y targedau yno ddim yn cael eu taro gan ei fod darged yn y CDY
-ERW (2019) hefyd yn gosod targed i “leihau effaith tlodi ar gyrhaeddiad”
-Mae ymyrraeth llwyddiannus yn gorfod cael maint effaith o 0.4 i gael ei ystyried yn llwyddiannus yn ôl Hattie. (Visible Learning, 2019)
-Dwi’n anelu i gael maint effaith o leiaf 0.5
-Mae’r ymyrraeth ar gael i bawb
-Rhoi cyfleoedd i rieni sydd yn teimlo fel eu bod ddim yn gwneud digon o gysylltiadau gyda’u plant
-Yr ymyrraeth yw i wahodd rhieni i mewn i’r dosbarth
-Cydweithio rhwng athrawon, rhieni a plant yn hanfodol yn natblygiad y plentyn
-Diffyg help ar ran rhieni yn deillio o ddiffyg hyder ar eu rhan nhw
-Ymchwil gan Williams, Williams, ac Ullman (2002, t. 26) yn dweud bod 41% o rieni yn cael trafferth gyda’r dulliau, 38% ddim yn deall gwaith eu plentyn, ac 8% yn poeni y byddai’n drysu eu plant wrth ei wneud yn anghywir
-Esiamplau o arfer dda
-Nosweithiau Cwricwlwm mewn ysgol yn Wrecsam. Rheini yn cael gweld beth sydd yn cael ei addysgu dros gyfnod o dymor. Fy ymyrraeth i yn wahanol yn y ffaith ei fod yn cael ei wneud yn ystod y dydd ac felly mae’r rhieni yn cael gweld strategaethau yn cael eu gwneud ar lawr y dosbarth
-Ysgol Bro Lleu, yng Ngwynedd, yn cynnig hyfforddiant Webster-Stratton i rieni dros gyfnod o 10 wythnos
-Ymyrraeth yn annog deialog rhwng yr athrawon a’r rhieni i weld sut mae helpu eu plant heb gymryd gormod o amser
-Athrawon a rhieni yn gallu defnyddio’r ap SeeSaw i allu dangos sut effaith mae’r ymyrraeth yn ei gael ar gyrhaeddiad y disgybl
-SeeSaw hefyd yn cael ei ddefnyddio i gadw rhieni yn atebol ac i sicrhau eu bod yn rhoi’r gefnogaeth ddigonol adref. Mae’r ap hefyd yn caniatáu rhieni ac athrawon i gael “trafodaethau trwyadl, adrodd yn onest, a chyswllt cyflym pan mae angen rhannu gwybodaeth bwysig” (Desforges ac Abouchaar, 2003, t. 62)
-Ymyrraeth yn debyg i gymharu asesu ffurfiannol i asesu crynodol
-Teuluoedd difreintiedig hefyd yn gallu derbyn adnoddau a llyfrau i allu cefnogi eu plant yn y cartref
-ERW yn cynnig pecynnau Siarter Iaith i gefnogi
-Sut mae ariannu?
-Mae’r boreau ac yr ap yn rhad ac am ddim
-Mae cost yn dod efo’r adnoddau ond gall yr ysgol ddefnyddio’r Grant Datblygiad Disgyblion i “fynd i’r afael ag anfantais” cyn belled ei fod yn cael “effaith tymor byr a hir” (Llywodraeth Cymru, 2014, t. 8)
-Ymyrraeth hefyd yn hwyluso trosglwyddo
-Crafter a Maunder (2012) yn Macblain (2014) yn trafod pwysigrwydd trosglwyddo ac y ffaith bod trosglwyddiad llyfn yn cael effaith gadarnhaol ar gyrhaeddiad y plentyn
-Trosglwyddo llwyddiannus ydi beth sydd yn digwydd pan mae disgyblion yn cael cefnogaeth ddigonol yn y cartref
-Diolch am wrando ac am ystyried fy nghais.






















Sgript fideo
-Helo a chroeso i noson Llywodraethwyr ein hysgol. Diolch i chi am ymrwymo i fod yn bresennol heno ac yn fodlon gwrando ar fy awgrym am ymyrraeth i’w dreialu yn ein hysgol ni
-Wrth ddechrau meddwl ymyrraeth posib i gyflwyno i chi lywodraethwyr, edrychais yn syth ar y Cynllun Datblygu Ysgol a byddaf yn cyfeirio ato drwy gydol y cyflwyniad heno. Byddaf yn cefnogi fy nghanfyddiadau gydag astudiaethau achos ac esiamplau o arfer dda. Ac wrth gwrs, yn bwysicach na dim byd arall byddaf yn trafod y gost i’r ysgol
-Yn y CDY (Atodiad 1) dywedir ein bod angen “Sicrhau fod pob disgybl yn derbyn yr un addysg yn yr ysgol, a’r un gefnogaeth adref gwaetha’r modd o’u cefndir”. Oherwydd hynny mi benderfynais i gynllunio ymyrraeth a fyddai’n gweithredu ar y targed yno.
-Fel ‘dych chi’n ymwybodol, mae 21% o ddisgyblion yr ysgol yn gymwys ar gyfer prydau ysgol am ddim. Mae’r ymyrraeth wedi ei gynllunio ar gyfer disgyblion difreintiedig ac felly mae’r gofrestr prydau bwyd am ddim yn ffon fesur dda i ystyried pwy fydd yn cael budd. Mae hyn yn golygu bydd y disgyblion sydd yn cael eu targedu gan yr ymyrraeth yn cael eu galw yn “blant prydau ysgol am ddim” trwy gydol fy nghyflwyniad.
-Yn amlwg does dim cysylltiad llinol rhwng incwm rhieni a chyrhaeddiad disgyblion; hynny yw, y mwyaf o arian sydd gan y rheini, y gorau bydd y disgyblion yn gwneud. Ond mae ymchwil gan Hattie yn dangos fod tlodi yn cael effaith o -0.12 ar gyrhaeddiad disgybl dros gyfnod o flwyddyn (Visible Learning, 2019)
[bookmark: _Hlk24390025]-Mae nifer o ffactorau o fewn teuluoedd all arwain at lefelau cyrhaeddiad is. Mae rhieni mwy cyfoethog yn gallu cynnig nifer o gyfleoedd allgyrsiol i’w plant ac nid yw hynny’n bosib i rieni tlawd. Gan eu bod yn methu allan ar gyfleoedd allgyrsiol mae disgyblion yn colli cyfleoedd i ddatblygu yn wybyddol, yn gorfforol, ac yn gymdeithasol. Drwy fethu allan ar weithgareddau allgyrsiol mae plant hefyd yn colli allan ar brofiadau i ymestyn a defnyddio eu geirfa. Mae ymchwil yn dangos fod plant o gefndiroedd cefnog yn cael profiadau sydd yn cynnwys 45 miliwn o eiriau erbyn iddynt dros yn 4 mlwydd oed. I gymharu â 26 miliwn mewn teulu tlawd. (Hart a Risley, 2003, t. 9) 
-Gwelwyd hefyd fod tlodi yn effeithio yn negyddol ar berthynas plentyn a’u rhiant. Un rheswm yw bod rhieni tlawd yn aml yn gweithio swyddi gydag oriau anghymdeithasol neu swyddi gyda chontract “zero hour” sydd yn golygu bod disgwyl iddynt fod ar gael ar gyfer gweithio unrhyw awr. Yn amlwg gall hyn gael effaith negyddol ar berthynas, yn syml gan fod y rhieni a’r plentyn methu treulio digon o amser gyda’i gilydd. Mae perthynas gadarn rhwng rhieni a disgyblion yn arwain at “ddatblygiad cymdeithasol, emosiynol, gwybyddol ac ysgogol iach” ac mae gan y plentyn “sgiliau datrys problem cryf iawn” (ParentingNI, 2018). Yn amlwg, os yw’r rhieni’n gweithio oriau anghymdeithasol (h.y. gyda’r nos neu dros nos) nid yw’r berthynas yn datblygu’n ddigonol.
-Erbyn diwedd CA2 bydd dim ond 70% o ddisgyblion sydd yn gymwys i dderbyn prydau ysgol am ddim yn cyrraedd lefel disgwyliedig. I gymharu â 88% o ddisgyblion o deuluoedd mwy breintiedig. Mae hyn yn ôl dogfen “Beth sydd wir yn gweithio?” gan Lywodraeth Cymru (2015, t. 2). Yn amlwg mae hyn yn dangos fod disgyblion difreintiedig o dan anfantais a bod angen cyflwyno rhywbeth all wella’r cyrhaeddiad. 
-Yn ôl yr Athro Donaldson, ers 2004 mae CCUHP wedi “bod yn sail i holl bolisïau y mae Llywodraeth Cymru yn eu llunio ar gyfer plant a phobl ifanc”; un o’r nodau yw i ddisgyblion “osgoi cael eu rhoi dan anfantais oherwydd tlodi” (Donaldson, 2015, t.26). Yn eu dogfen ‘Miliwn o Siaradwyr: Cymraeg 2050’ (2017, t. 37) dywed y Llywodraeth fod angen i ddisgyblion dderbyn cyfleoedd i ddod yn siaradwyr Cymraeg hyderus “beth bynnag fo’u cefndir”. Ond, er bod y nodau yma yn graidd i bolisïau’r Llywodraeth, maen nhw’n amlwg ddim yn cael eu taro gan fod un o dargedau’r CDY yn ymwneud â lleihau effaith tlodi ar gyrhaeddiad.  Mae trechu effaith tlodi ar gyrhaeddiad disgyblion yn un o dargedau ERW dros y tair blynedd nesaf ac maent yn dweud eu bod am gefnogi unrhyw ymyrraeth all “leihau effaith tlodi ar gyrhaeddiad” (ERW, 2019)
-Nawr fy mod wedi rhoi cyd-destun ac egluro pam fy mod yn bwriadu cyflwyno ymyrraeth sydd yn helpu disgyblion o deuluoedd difreintiedig rydw i am egluro beth yw fy ymyrraeth. Rydw i eisoes wedi trafod John Hattie; dylai ymyrraeth sydd yn cael ei gyflwyno yn y dosbarth fod â maint effaith o 0.4 ar gyrhaeddiad y plentyn i gael ei ystyried yn llwyddiannus (Visible Learning, 2019) . Fy mwriad i yw gweld datblygiad o leiaf 0.5 yng nghyrhaeddiad disgybl prydau bwyd am ddim dros gyfnod o flwyddyn. Yn amlwg gan ein bod yn ddim ond yn treialu am gyfnod o ddau dymor, ni fydd datblygiad o 0.5 yn digwydd ond byddem yn gobeithio gweld datblygiad ar y trywydd iawn.
-Does dim ffordd gwneud yr ymyrraeth i’r disgyblion prydau bwyd am ddim yn unig gan ei fod ar gael i bawb yn y dosbarth, ond dylai’r disgyblion hynny deimlo mwy o fudd na disgyblion eraill sydd ddim o gefndiroedd mor ddifreintiedig
-Yn syml mae fy ymyrraeth i yn rhoi cyfleoedd i rieni sydd ddim yn teimlo fel eu bod yn gwneud digon o gysylltiadau gyda’u plant; bu hynny oherwydd gwaith sydd gydag oriau anghymdeithasol, neu ddiffyg dealltwriaeth a gwybodaeth. Unwaith yr wythnos bydd bore agored ar gael i’r rhieni ddod i mewn i’r dosbarth i gael treulio amser gyda’u plant o dan reolaeth athro neu athrawes. Mae cydweithio rhwng y tri yn bwysig iawn mewn nifer o wahanol agweddau gan gynnwys o fewn asesu a llunio targedau; gellir ystyried asesu yn drafodaeth dair ffordd rhwng athrawon, rhieni, a disgyblion (David, 2009). Yn y boreau bydd y rhieni yn cael trafod gyda’r athrawon am gyrhaeddiad y disgyblion a gweld beth allent wneud i’w helpu. Mae’r diffyg help mae’r rhieni yn eu rhoi i’r disgyblion yn deillio yn union o ddiffyg dealltwriaeth a diffyg hyder ar eu rhan nhw; mewn adroddiad gan Williams, Williams, ac Ullman (2002, t.26) mae ymchwil yn dangos fod 41% o rieni yn cael trafferth gyda’r dulliau sydd yn cael eu defnyddio o fewn addysg, 38% ddim yn deall gwaith eu plentyn, ac 8% yn poeni eu bod am ddrysu’r plentyn drwy ei wneud yn anghywir. Drwy gyflwyno fy ymyrraeth dylai rhieni ddod yn gyfarwydd gydag addysg eu plant a dod yn ddigon hyderus i’w helpu.
-Mae ymyraethau eisoes yn cael eu gweithredu mewn ysgolion er mwyn bod o fudd i blant difreintiedig ac i rieni.
-Mewn ysgol yn Wrecsam mae nosweithiau Cwricwlaidd yn cael eu cynnal er mwyn i rieni gael gweld yr hyn sydd yn cael ei addysgu dros gyfnod o dymor. Mae fy ymyrraeth i yn debyg i’r un yma gan ei fod yn ymwneud ag ymgyfarwyddo rhieni gydag addysg eu plant, ond dim ond yn dymhorol mae eu nosweithiau yn digwydd. Yn ystod y nosweithiau mae rhieni yn cael gweld yr hyn gallent ei wneud i gefnogi eu plant yn y cartref. Cadwais y nosweithiau yma yn fy meddwl wrth geisio ystyried ymyrraeth ar gyfer ein hysgol ni. Rhywbeth sydd yn bendant yn gryfach yn fy ymyrraeth i yw ei fod yn cael ei gynnal yn wythnosol ac yn ystod y dydd ac felly mae’r rhieni yn cael gweld yr hyn sydd yn cael eu trafod yn y nosweithiau cwricwlaidd yr ysgol yn Wrecsam mewn gweithrediad.
-Mae Ysgol Bro Lleu yng Ngwynedd hefyd yn gweithredu ar ymyrraeth sydd yn cynnig hyfforddi Webster-Stratton i rieni dros gyfnod o ddeg wythnos (Ysgol Bro Lleu, 2019). Mae hyn yn helpu’r rhieni i ddod yn fwy hyderus ac i gydweithio gyda’r athrawon; dylai hynny sicrhau fod y rhieni’n ymwybodol eu bod yn gallu helpu’u plant heb fod ar eu pen eu hunain.
-Un o brif bwrpasau'r ymyrraeth yw ei fod yn annog deialog rhwng rhieni ac athrawon fel bod y rhieni yn gallu gweld nad yw darllen a gweithio gyda’u plant yn bethau ddylai gymryd cyfnodau sylweddol o amser. Hynny yw, dylai’r ymyrraeth hyfforddi rhieni sut i fod yn geidwadol gyda’u hamser.
-Trwy wneud y boreau yn wythnosol gall y rhieni ddod yn gyfarwydd gyda thracio cyrhaeddiad eu plant a gweld eu datblygiad dros gyfnod o amser. Bydd y rhieni hefyd yn cael gweld datblygiad eu plant drwy ddefnyddio’r ap SeeSaw; yno gall yr athro ddangos sut mae darllen yn effeithio ar waith y disgybl. Drwy siarad yn uniongyrchol gyda’r rhieni mae hyn hefyd yn dod ag agwedd o wobrwyo i’r disgybl. Mae’r ap hefyd yn caniatáu i rieni adael sylwadau ar waith plant ac felly gall hynny helpu cryfhau perthynas plant a’u rhieni.
-Yn ychwanegol i allu dangos datblygiad y plentyn ar yr ap SeeSaw, gall yr athro dosbarth hefyd gadw mewn cyswllt gyda’r rhieni i osod tasgau bach ychwanegol yn ystod yr wythnos. Bydd hyn yn sicrhau bod y rhieni yn rhoi’r cymorth yn y cartref mae’r disgyblion gwirioneddol eu hangen. Mewn adroddiad gan Desforges ac Abouchaar (2003, t. 62) am ddealltwriaeth rhieni o ddatblygiad eu plentyn dywed ei fod yn deillio o “drafodaethau trwyadl, adrodd yn onest, a chyswllt cyflym pan mae angen rhannu gwybodaeth bwysig”
-Wrth ystyried y buddion o’r boreau; mae’n debyg i asesu’n ffurfiannol, yn hytrach na asesu crynodol. Hynny yw, yn hytrach na chael cyfarfod rheini unwaith y tymor, mae’r rhieni yn gallu gweld datblygiad eu disgyblion yn wythnosol ac felly’n gallu gweld be sydd yn gallu helpu. 
-Yn ychwanegol i wella perthynas rhwng rhieni, athrawon a disgyblion. Bydd y rhieni o deuluoedd difreintiedig yn cael derbyn rhywfaint o adnoddau a llyfrau er mwyn ceisio cefnogi eu plant. Drwy gydweithio gyda’r Siarter Iaith gall yr ysgol yrru pecynnau llawn llyfrau i deuluoedd prydau bwyd am ddim, fel bod y disgyblion yn cael cefnogaeth adref heb i’r rhieni fynd i gost. O fewn y pecynnau mae codau QR wedi eu lincio i lawer o gemau a gweithgareddau i’w gwneud adref.
-Fel llywodraethwyr ysgol, un peth ‘dych chi wirioneddol eisiau gwybod ydi faint y gall yr ymyrraeth yma gostio i’r ysgol. Y newyddion da yw bod y boreau agored ac yr ap SeeSaw am fod yn rhad ac am ddim, gan eu bod yn syml yn ddull o dracio cynnydd y disgyblion ac i gadw mewn cyswllt â rhieni.
-Serch hynny rydw i eisoes wedi trafod rhoi adnoddau i rieni’r plant Prydau Ysgol am Ddim, ond drwy ddefnyddio Grant Datblygiad Disgyblion bydd hynny’n gallu cael ei ariannu heb ddim cost i’r ysgol. Mae’r grant yn rhywbeth sydd yn cael ei gynnig gan y Llywodraeth i ysgolion “fynd i’r afael ag anfantais” a dylai’r ymyraethau sydd yn ei ddefnyddio fod yn “[cael] effaith yn y tymor byr a hir” (Llywodraeth Cymru, 2014, t. 8)
-Budd arall i’r ymyrraeth yw ei fod yn hwyluso’r trosglwyddo o’r ysgol i’r cartref. Yn ôl ymchwil gan Crafter a Maunder (2012) yn Macblain (2014) dywed fod trosglwyddo yn llyfn yn hanfodol yn natblygiad disgybl a thrwy sicrhau trosglwyddo hwylus bydd lefel cyrhaeddiad y disgybl yn gwella yn yr ysgol gan eu bod yn cael y gefnogaeth ddigonol yn y cartref.
-Dwi’n siŵr y byddwch yn falch o glywed fy mod wedi cyrraedd diwedd y cyflwyniad. Hoffwn ddiolch i chi am wrando ac rydw i’n gobeithio eich bod am wirioneddol am ystyried fy nghais. Diolch

